Burns pozvao članove Parlamenta BiH da glasaju za ustavne promjene
Podstičemo članove Paralamenta BiH, bez obzira jesu li Bošnjaci, Hrvati, ili Srbi da misle o budućnosti svoje zemlje i da glasaju za us
Pomoćnik američkog državnog sekretara, Nicholas Burns danas je u State departmentu primio visokog predstavnika za BiH Christiana Schwartza-Schillinga.Govoreći, nakon toga, novinarima, oni su zajedno posebno ukazali na potrebu usvajanja ustavnih promjena u Parlamentu BiH sljedeće sedmice. Izvještava Omer Vatrić. Nicholas Burnsje rekao da su Sjedinjene Države veoma zahvalne gospodinu Schwarzu-Schillingu za sve što je uradio i radi na unaprijedjenju mira i pravde u BiH. Kao što znate predstoji važan dogadjaj sljedeće sedmice, , napomenuo je gospodin Burns, i dodao: ostvaren je uspjeh u vezi ustavnih promjena, i Sjedinjene Države se sada nadaju da će oba doma Parlamenta BiH prihvatiti dogovorene promjene kako bi mogao početi proces njihovog ozakonjivanja. Sjećate se, kada su lideri BiH u novembru došli u Washington i susreli se sa drzavnim sekretarom Condoleezzom Rice , da im je ona rekla da osjeća da Daytonski mirovni sporazum treba biti dogradjen i moderniziran, tako da država, istinski, može postati ujedinjena, i normalna država u budućnosti. Ona je sugerirala pravce promjena i da na njima rade tokom zime. Mi sada vidimo rezultate tog napora. Imamo dogovor izmedju političkih partija koji sada treba u cijelini biti odobren u Parlamentu i Sjedinjene Države rade veoma blisko sa EU i naravno sa visokim predstavnikom Schwartzom- Schillingom , na tome da političke partije shvate kolektivnu želju medjunarodne zajednice. Gospodin Schilling je rekao da je to njegova prva posjeta State departmentu u funkciji visokog predstavnika i da je ova godina suradnje izmedju EU i Amerike ključna kako bi došlo do uspjeha u tom regionu. Naravno, glavni prioritet su ustavne promjene i postoje dobri putevi da ljude uvjerimo u potrebu tih promjena. Uz taj prioritet, gospodin Schwarz-Schilling je spomenuo pitanje viznog režima, kao puta istinske integracije BiH u Evropu, zatim ekonomiju i posebno obrazovanje, s obzirom, kako je rekao, da u BiH postoje tri konstitutivna naroda, sa tri religije i ukoliko nemaju dobar edukativni sistem sljedeća generacija neće imati mir. Visoki predstavnik je ukazao i na značaj sljedećih izbora u oktobru na kojima će gradjani BiH odlučiti ko će voditi njihovu zemlju u naredne četiri godine, i posebno naglasio: Ja znam da je najvažnije da Sjedinjene Države ostanu u potpunosti angažirane u BiH, jer mislim da je Amerika uradila ključne stvari 90-tih da dodje do mira i da u 21 stoljeću treba da urade čak i više, dijeleći to sa EU, ali molim vas ostanite angažirani. Mislim da jesmo,i da hocemo, odgovorio je gospodin Burns. Bili ste svjedoci vodeće uloge gospodje Rice i sada vidite ispunjenje onoga što je pokrenuto ovdje u Washingtonu u novembru prošle godine, i veoma smo sretni što radimo sa gospodinom Schillingom. VOA: Na novinarsko pitanje, da li su Sjedinjne Države uvjerene da za godinu dana može prestati misija OHR-a u BiH, i da li BiH može postati normalna, demokratska evropska država, gospodin Burns je rekao: N. Burns: Mi mislimo da BiH treba da postane normalna, demokratska zemlja. Daytonski sporazum je pisan usred rata, u jesen 1995., sa namjerom da zaustavi borbe, i otvori put za politički proces. I svi smo se složili, još na prvom susretu ,da sada treba stvoriti neko stanje normalnosti, tako da vlast može pripasti ljudima te zemlje, i da medjunarodna zajednica može početi da se povlači, tako da lokalni politički lideri mogu preuzimati ulogu donosenja odluka u životu te zemlje. To je veliki korak naprijed, to je velika šansa, i mi smo ohrabreni odlukom da se dogovorene promjene sada nadju pred Parlamentom. Zato podstičemo članove paralamenta, bez obzira jesu li Bošnjaci, Hrvati, ili Srbi da misle o budućnosti svoje zemlje i da glasaju za promjene koje će dovesti do jedog, a ne tri predsjednika i jedne institucije koja će voditi zemlju. VOA: Zamoljen da komentira protivljenje katoličke crkve i više političkih partija predloženim ustavnim promjenama, gospodin Burns je rekao: N. Burns: Mislim da svaki put kada krenete sa ambicioznim idejama za političkim i društvenim promjenama naići ćete na odredjena protivljenja. Velike stvari se ne dešavaju ukoliko ljudi ne preuzmu odgovornost, ukoliko ljudi ne misle ambiciozno o budućnosti i to je ono što državna tajnica Condoleezza Rice radi podstičući ustavne promjene u BiH.